Abasakhulayo beZimbabwe Bathi iCoronavirus Iphazamise Inhlelo Zabo Zalonyaka
Abasakhulayo baseZimbabwe bathi lumnyaka ka2020 ubenzima kakhulu, ngoba inengi labo bebhekane lenhlupho ezithile ezibangelwe yikuqhamuka kweCOVID-19, kwaphazamisa inhlelo zabo zokuzithuthukisa empilweni ikakhulu kwezemfundo. 
WASHINGTON D.C. — Abatsha bathi babhekane lenhlupho ezigoqela ukulahlekelwa ngamathuba langendlela zokuziphandela, ukwephulwa kwamalungelo abo kanye lokunye okunengi nengi. Udubo obelukhokhela kulazo zonke lube ngelokuphazanyiselwa imfundo ngoba izikolo lamakolitshi kuvalwe okwedlula inyanga eziyisikhombisa ngemva kokuqhamuka kweCOVID-19 ngoMbimbitho. UMnumzana Nkosana Mazibisa, owasungula uhlelo lwe Mat Live Business Incubation Center, lwakoBulawayo uthi ukuvalwa kwelizwe ngeCOVID-19 Lockdown lonyaka kuphazamise inhlelo ezinengi. “iLockdown kanye leCOVID-19 okuyikho kwenze ukuthi sivale amanye ama programs anjengawe accelerator program, iprogram enjalo siyimisile ngoba ilizwe belivalile. So ngezinye yezinto iCOVID, esitshaye ngazo,” kutsho uMazibisa. UNkosazana Melissa Chingwanangwana, ongumbalisi osakhulayo, yena uthi ukuvalwa kwezikolo ngesiphangi phangi kufica ilizwe lingakalungeli izifundo zangalezi nsuku ezebulenjini eze E-Learning loba ezamaVirtual Classes. “Kunje ngeke sithi iE-Learning ilakho ukusebenza emaphandleni ngoba imuli ezinengi emaphandleni azilamagetsi, akula ngitsho nge computer ekhaya kumbe ama phone akulezinsuku,” kutsho uChingwanangwana. Lokhu kusekelwe nguMnu. Jingani Shoko, isikhulumeli senhlanganiso yabafundi bemakolitshini eye Zimbabwe National Students, ZINASU. “Kulumnyaka indlela kade ama online classes kade eyenzwa ngayo, it was just a norm kuphela ukuthi kwenziwa, kodwa eqinisweni, on the ground bekungelanto enjalo,” kutsho uShoko. UMnumzana Charles Nyoni, olwela ilungelo loluntu, uthi lonyaka babone ukuqansa kwezehlakalo zokwephulwa kwamalungelo abatsha, ikakhulu ilizwe livaliwe ngeCovid 19 Lockdown. Esipha isibonelo sokwehlela abasakhulayo besifazana abebandla eliphikisayo ele MDC Alliance oNkosazana Joanna Mamombe, Cecilia Chimbiri lo Netsai Marova. “Ukubotshwa kwamantombazana lawa amathathu yinto nje engasimangalisi njengabantu abalwela ilungelo likazulu ngoba sonke siyazi ukuthi uhulumende lo vele katshintshanga vele wenza njalo yinhlala yenza yakhe,” kutsho uNyoni. Lokhu kuphikiswa nguMnu. Munashe Mtutsa osakhulayo oweZANU PF, yena uthi uhulumende kaMongameli Emmerson Mnangagwa uyahlonipha ilungelo loluntu, njalo abomthetho beqondile ukubopha labo abephula iziqondiso ezeCovid 19 Lockdown njengalokho okwenziwa ngabesifazana abe MDC Alliance. Ingcwethi ezibona ngentuthuko yabasakhulayo zithi lanxa uhulumende eseyekethise iziqondiso zeCovid 19 Lockdown, ngokuvula izikolo ukuze abafundi bayenelise ukubhala imihloliso akusizanga ngalutho. Kunje abafundi bathukuthele ngoba bengatholanga isikhathi eseneleyo sokulungiselela leyo mihloliso, njalo sebedibana lohlupho, lokubona ukuqansa kwenani labo asebebanjwa ngumkhuhlane weCoronavirus besesikolo. Lezi ngcwethi ziqhubeka zikhuthaza ontanga ukuthi baziphathe ngendlela eqondileyo ukuze bengamemekethisi iCoronavirus, batshiyane lemikhuba emibi yokwenza imicimbi ebabuthanisa bebanengi enjenmaVuzu Parties, bacine besephula iziqondiso zokungasondelani duzane laduzane, iSocial distancing ngoba leli gcikwane selisidla amahabula kulezi nsuku ukwedlula liqala ukungena eZimbabwe ngoMbimbitho. Lalapho seledlule leli gcikwane okulakho ukuthatha isikhathi eside ukuba loluhlupho luphele eZimbabwe, abasakhulayo kuzamele badinge ezinye indlela zokuzithuthukisa lokuziphilisa bengameleli inhlelo zikahulumende ngoba laye ulokunengi abhekane lakho okumele akulungisise.